avkriminalisering
Store norske leksikon,Samfunn,Politi og kriminalitet,Kriminologi,Kriminalitet
Avkriminalisering er opphevelse av straffebud i tilfeller hvor straff ansees urimelig eller uhensiktsmessig.
I tidens løp er for eksempel forskjellige seksuelle handlinger blitt avkriminalisert. Utroskap i ekteskapet ble avkriminalisert i Norge i 1927. Homoseksuell omgang mellom menn og samliv som ektefolk uten at ekteskap er inngått (konkubinat) ble først avkriminalisert i 1972. Beruselse på offentlig sted (løsgjengerlovens § 16) ble avkriminalisert i 1970.Avkriminalisering kan skje i forbindelse med at en offentlig avgift kommer i stedet for straff. Dette er gjennomført ved parkometerovertredelser og vanlige parkeringsforseelser. Spørsmålet om en ytterligere avkriminalisering, for eksempel av mindre formues- og narkotikaforbrytelser har vært mye diskutert internasjonalt.Nedkriminalisering er når reaksjonen mot en type overtredelser blir trappet ned. I Norge ble naskeri nedgradert fra forbrytelse til forseelse i 1972. Les mer i Store norske leksikon kriminalitet straff – jus